stanford-oval/wikipedia huggingface dataset:
עסקת שחרור החטופים ישראל–חמאס (2023)
הפרות ההסכם

בפרק זה אין מקורות ביבליוגרפיים כלל, לא ברור על מה מסתמך הכתוב בה וייתכן שמדובר במחקר מקורי. 
אנא שקלו לשפר את אמינות הפרק באמצעות הבאת מקורות לדברים ושילובם בגוף הפרק בצורת הערות שוליים. (5 במאי 2024)
ב-24 בנובמבר בשעה 7:15 בבוקר, לאחר הפסקת האש שהוכרזה ב-07:00, התבצע ירי לעבר כיסופים ועין השלושה על ידי הג'יהאד האסלאמי.
ב-25 בנובמבר עיכב חמאס את שחרור החטופים של הפעימה השנייה עד סמוך לחצות הלילה, בטענה כי ישראל הפרה את ההסכם והטיסה כטב"מים בדרום הרצועה; וכי היא התחייבה לשחרר אסירים לפי ותק המאסר ולא עמדה בכך (ישראל התחייבה לעשות מאמץ לשחרר לפי ותק אך לא התחייבה במפורש). על אף שחמאס התחייב לעשות מאמץ לא לפרק משפחות (בלי התחייבות מפורשת), אמה של אחת המשוחררות ואחיה הצעיר של משוחררת אחרת נשארו בשבי - אם כי שניהם שוחררו בימי המשך העסקה.
ב-28 בנובמבר בשעות אחר הצהרים חמאס פוצץ שלושה מטענים וירה על כוחות צה"ל בצפון הרצועה.
ב-30 בנובמבר שחרר חמאס רק 8 חטופים, ולא 10 כפי שקובע ההסכם, עם זאת, לדברי דובר צה"ל, לא היה מדובר בהפרת ההסכם שכן נספרו למניין עשרת המשוחררים גם שתי חטופות ששוחררו יום קודם לכן בלי ששוחררו תמורתן אסירים אז.
ניסיון לממש את הפעימה השמינית שבה ישוחררו 10 חטופות נוספות לא צלח. עמדת ישראל הייתה אפס סבלנות ל"משחקים" וחוסר רצינות מצד חמאס, ושאם לא תתקבל רשימה של 10 נשים לפעימה השמינית - צה"ל לא יהסס לחזור לתמרון רחב-היקף בעזה. ישראל דחתה את טענות חמאס שלא כל הנשים נמצאות ברשותו או שהוא לא יכול להביא אותן. המניע לעמדה זו היה לא לנטוש ולא לזנוח את הנשים, כשהסכמה לעבור לקטגוריה הבאה - שחרור גברים מבוגרים, משמעותה תהיה להפקיר אותן. לטענת חמאס סירבה ישראל לקבל בפעימה זו שבעה חטופים: נשים וילדים, וכן שלוש גופות - גם הן של נשים וילדים - בתמורה להארכת הפסקת האש ביום נוסף. עוד טענו בארגון הטרור כי מספר זה מייצג את כל החטופים שנמצאים בחזקתו, מקרב הנשים והילדים הישראלים המוחזקים ברצועה.
לדברי יועץ מיוחד לראש הממשלה, מארק רגב, בראיון ל-חדשות NBC, חמאס הסכים לשחרר קבוצה של כ-19 נשים וילדים בהן נועה ארגמני, אך לאחר מכן חזר בו, וכי דבר זה גרם לקריסת מתווה שחרור החטופים ואיתם הפסקת האש. משרד החוץ האמריקאי העלה השערה כי חמאס מסרב לשחרר את החטופות מחשש שהן יעידו על התעללות מינית בשבי חמאס. לפי ניתוח של NBC נועה ארגמני נחטפה על ידי אנשים שאינם בהכרח משתייכים לחמאס והוחזקה בבית פרטי ולכן ייתכן שחמאס לא יודע היכן חלק מהחטופים.
ב-1 בדצמבר בשעה 05:42, כשהפוגת האש עוד הייתה בתוקף, הפר חמאס את הפוגת האש ושיגר רקטות לעבר שדרות ויישובי עוטף עזה. בעקבות הפרה זו ההפוגה בלחימה נגמרה וחמאס המשיך לשגר רקטות לאורך היום וצה"ל בתגובה תקף מטרות חמאס ברצועה.
למרות ההתחייבות, חמאס לא אפשר לצלב האדום לבקר את החטופים שנשארו בעזה, לעמוד על מצבם ולספק להם תרופות.
חמאס לא שחרר את משפחת ביבס - האם שירי וילדיה כפיר ואריאל. חמאס טענו כי האם וילדיה נהרגו, אך לא סיפקו הוכחות לכך, וישראל לא קיבלה טענה זו. בנוסף לשירי ביבס נותרו בשבי 19 נשים נוספות לאחר תום ההפוגה. מאז אושר מותן של תשע נשים, מתוכן שש שגופותיהן חולצו בידי צה"ל (ביניהן שני לוק) ואילו אישה אחת (נועה ארגמני) חולצה בחיים. שאר הנשים נותרו בשבי החמאס עד עסקת החטופים השנייה כשנה וחצי לאחר מכן, מלבד גופותיהן של 3 נשים (שאר הנשים נחשבו לחטופות חיות, ביניהן גם שירי ביבס, עד שהוחזרה לבסוף יחד עם שני ילדיה, אריאל וכפיר, כשהם אינם בחיים).
קליטת החטופים בישראל

צה"ל יזם מבצע לקליטת החטופים בישראל בשם "דלתות שמיים", ובמסגרתו הכשיר צה"ל נקודות קליטה ראשוניות, בהן סופקה מעטפת רפואית וליווי. לאחר מכן השבים מן השבי המשיכו לבתי החולים לצורך בדיקה רפואית כללית ואשפוז מחשש לתסמונת חידוש הזנה, ונפגשו שם עם בני משפחותיהם. אחת החטופות אושפזה במצב קשה תוך סכנה לחייה במשך ימים רבים עקב התדרדרות מצבה הרפואי בזמן החטיפה.
החזית הצפונית > לבנון

חזבאללה הודיע כי הם מחויבים להפסקת הלחימה אף על פי שהם לא היו חלק מההסכם.
למרות הבטחת חזבאללה, ב-25 בנובמבר לקראת השעה 7 בבוקר הופעלה התרעה ביישובים יפתח, מלכיה, דישון, רמות נפתלי ומבואות החרמון בעקבות ירי של טיל קרקע-אוויר לעבר כלי טיס של צה"ל. בצהריים נשמעו אזעקות במספר יישובים בגליל המערבי.
ציר זמן > 24 בנובמבר, היום הראשון להפוגה

בשעות הלילה השלים צה"ל את משימותיו המבצעיות בשטח רצועת עזה לרגל ההפוגה.
בשעה 7:00 בבוקר נכנסה לתוקפה ההפוגה.
קצת אחרי השעה 7:00 בבוקר נורו רקטות ליישובים בשטח עוטף עזה ככל הנראה על ידי ארגון הטרור הג'יהאד האסלאמי הפלסטיני שהפר את הסכם ההפוגה.
לאורך שעות הבוקר המאוחרות והצהריים נכנסו לצפון רצועת עזה משאיות דלק ומזון ואמבולנסים של ארגון הצלב האדום דרך מעבר רפיח, זאת כחלק מהסיוע ההומניטרי לפליטים העזתים.
לאורך היום חסם צה"ל את רחוב צלאח א-דין ששימש כציר בריחה הומניטרי לפליטי מלחמה לפני שנכנסה לתוקף ההפוגה, באמצעות טנקים ואמצעים לפיזור הפגנות.
אחר הצהריים שוחררו 10 חטופים תאילנדים ופיליפיני אחד. בערב שוחררו 13 חטופים ישראלים: 9 נשים ו-4 ילדים. בתמורה לשחרור החטופים הישראלים שחררה ישראל 39 אסירים פלסטינים, נשים וקטינים.
ציר זמן > 25 בנובמבר, היום השני להפוגה

לאחר דחייה של שעות אחדות יצאה לפועל הפעימה השנייה של שחרור החטופים. בסביבות חצות הלילה הגיעו לישראל 13 חטופים ישראלים (שמונה נשים וחמישה ילדים). בנוסף שוחררו 4 עובדים זרים. 12 מהמשוחררים נחטפו מקיבוץ בארי, ואחת נחטפה ממסיבת הטבע ברעים. לאחר חזרת החטופים לישראל שחררה ישראל 39 אסירים פלסטינים (24 נשים ו-15 בני נוער). על אף שחמאס התחייב לעשות מאמץ לא להפריד קרובי משפחה, אמה של אחת המשוחררות ואחיה הצעיר של משוחררת אחרת, נשארו בשבי.
ציר זמן > 26 בנובמבר, היום השלישי להפוגה

במהלך היום נכנסו כ-200 משאיות של סיוע הומניטרי לתוך רצועת עזה.
בסביבות השעה 17:30 הועברו לידי הצלב האדום 14 חטופים ישראלים בהם 9 ילדים, 4 נשים ואזרח ישראלי שמחזיק גם באזרחות רוסית שנחטף מהמסיבה ברעים ששוחרר שלא כחלק מההסכם כ"מחווה לנשיא רוסיה ולדימיר פוטין". בנוסף שוחררו 3 עובדים זרים תאילנדים. 13 מהם נלקחו באמבולנסים עד שהועברו לידי צה"ל סמוך לגדר הגבול במרכז הרצועה ויצאו ממנה בפרצה ליד קיבוץ בארי. הארבעה הנוספים הועברו דרך מעבר רפיח (בעל האזרחות הכפולה ושלושת העובדים הזרים). חטופה אחת, בת 84 שהייתה זקוקה לטיפול רפואי דחוף פונתה במיוחד על ידי מסוק במצב קשה לבית החולים סורוקה. בהמשך הודיע בית החולים כי נשקפת סכנה לחייה. יומיים לאחר שחרורה הודיע בית החולים כי מצבה מתחיל להשתפר וכי היא בהכרה ונושמת בכוחות עצמה.
ציר זמן > 27 בנובמבר, היום הרביעי להפוגה

27 בנובמבר היה מתוכנן להיות היום האחרון של ההפוגה אך בעקבות משא ומתן היא הוארכה ביומיים נוספים בהם ישוחררו 20 חטופים נוספים בתמורה ל-60 אסירים ביטחוניים פלסטינים.
ביום זה שוחררו 11 חטופים ישראלים (9 ילדים ושתי אמהות) כחלק מהפעימה הרביעית. לאחר ארבע הפעימות שבהן שוחררו בסה"כ 51 חטופים, נותרו 9 ילדים ובני נוער בשבי חמאס.
ציר זמן > 28 בנובמבר, היום החמישי להפוגה

אחר הצהריים הופרה ההפוגה על ידי מחבלי חמאס שהפעילו שלושה מטענים בצפון הרצועה בסמוך לכוחות צה"ל. ובאחד המקרים אף בוצע ירי לעבר כוח צה"ל, והוא השיב באש לעבר מקורות הירי.
בשעות הערב שוחררו 10 חטופות ישראליות ושני עובדים זרים תאילנדים.
ציר זמן > 29 בנובמבר, היום השישי להפוגה

בשעות הערב שוחררו 12 חטופים ישראלים (שתיים בעלות אזרחות רוסית שוחררו שלא כחלק מההסכם כ"מחווה לנשיא רוסיה ולדימיר פוטין") ו-4 חטופים תאילנדים. שניים מהמשוחררים הם אמה של חטופה ואח של חטופה אחרת ששוחררו לפני כן והופרדו מהם, בניגוד להתחייבות חמאס לעשות מאמץ שלא לפרק משפחות.
ציר זמן > 30 בנובמבר, היום השביעי להפוגה

בשעה 06:42, 18 דקות לפני סיום הפסקת האש, חמאס העביר רשימה של 8 חטופים במקום 10 בניגוד להסכם, משום שהכליל את שתי האזרחיות הישראליות בעלות האזרחות הרוסית ששוחררו יום קודם לכן, אף על פי שלא היו חלק מההסכם.
בשעות אחר הצהריים הועברו שתי חטופות ישראליות. לאחר מכן, בשעות הלילה שוחררו 6 חטופים ישראלים נוספים.
ציר זמן > 1 בדצמבר, היום השמיני והאחרון להפוגה

בשעה 04:40 דווח ב"וול סטריט ג'ורנל" כי לפי גורמים במצרים, ישראל וחמאס הסכימו על הארכת הפסקת האש ביממה נוספת - בתמורה לשחרור 10 חטופים, נשים וילדים. בשעה 05:42, כשהפסקת האש עוד הייתה בתוקף, הפר חמאס את הפוגת האש ושיגר רקטות לעבר שדרות ויישובי עוטף עזה, כל הרקטות יורטו או נפלו בשטחים פתוחים. בשעה 07:00 הסתיימה הפוגת האש באופן רשמי. כמה דקות מאוחר יותר הודיע דובר צה"ל באופן רשמי על חידוש הלחימה. צה"ל תקף מטרות חמאס ברצועה, בעיקר בחלקה הדרומי. בהמשך דווח כי צה"ל הטיל כרוזים בערבית במזרח ח'אן יונס ובהם קרא לתושבים לנוע דרומה לאזור רפיח.
לפי קטר, הפעימה השמינית לא מומשה כי חמאס רצה לשחרר מספר חטופים נמוך משסוכם וסירב לשחרר חטופים מהקטגוריה שסוכמה.
לפי פרסום בערוץ 13 מספר ימים לאחר חידוש הלחימה שהתבסס על גורם מערבי שמתמצא במשא ומתן, בשלהי המגעים להמשך עסקת שחרור החטופים הציע חמאס לשחרר שבע נשים נוספות במקום עשר כנדרש להארכת הפסקת האש. הטענה הייתה שלא הצליח לאתר יותר משבע נשים וכתחליף הציע ארגון הטרור לשחרר גברים מבוגרים, בעקבות זאת התפוצצו המגעים להארכת הסכם שחרור החטופים. על פי אותו גורם, בהמשך ישנו חשש שהדרך לעסקה חדשה תהיה קשה יותר, מכיוון שהזרוע הצבאית של חמאס מרגישה מופסדת מהמתווה הקודם - ואנשי הלשכה המדינית יתקשו לשכנע אותם פעם נוספת בנחיצות העניין. הפרסום הובא תחת הסתייגות לפיה גורמים ישראליים הכחישו חלק גדול מפרטיו. לפי פרסום נוסף בערוץ 13 שהסתמך על מסמך קטרי-מצרי-אמריקאי הייתה אפשרות לשחרר שבע נשים באותה עסקה.
בשעות הצהריים צבא הגנה לישראל פיזר כרוזים מעל שמי העיר רפיח שברצועת עזה שקוראים לתושבי המקום להתפנות לאזורי מקלט בצפון הרצועה פן יפגעו.
משוחררי העסקה

גורם בפיקוד מרכז אמר בתחילת פברואר 2025, שרוב משוחררי העסקה חזרו לעסוק בטרור וש-82% מהמחבלים ששוחררו בעסקה חזרו לפעולות מסוגים שונים, ורובם נעצרו מחדש מאז.
ב-12 באוגוסט 2024 מח"ט אפרים נתנאל שמכה הרג את המחבל טארק דאוד בן ה-18 ששוחרר בעסקה, חזר לפעילות טרור ואף פצע קשה יהודי שנכנס למוסך בקלקיליה. שלושה ימים לאחר מכן, ב-15 באוגוסט, נהרג במחנה הפליטים בלאטה בשכם המחבל ואאל משה, ממשוחררי העסקה, לאחר ששב לפעילות טרור. ב-27 באוגוסט נהרג בטול-כרם המחבל ג'בריל ג'בריל, בן ה-20, ממשוחררי העסקה ששב לפעילות טרור. יחד עמו נהרגו בתקיפה עוד 4 מחבלים.
ב-1 בפברואר 2025 המחבל עבד אל האדי כמיל ששוחרר בעסקה ושב לפעילות טרור, נהרג בתקיפה אווירית בקבאטיה יחד עם שני מחבלים נוספים במסגרת מבצע חומת ברזל.
ראו גם

הסכם חמאס–ישראל (2025)
כראמל

ערך זה עוסק בסדרת ספרים. אם התכוונתם לסדרת טלוויזיה, ראו .
| --- | --- |

כריכת הספר הראשון שבסדרה.
 מידע כללי
 מאת:  מאירה ברנע-גולדברג
 איורים:  קרן מאי מטקלף (1–4), רמי טל (5-הווה) ונדב נחמני אייר את סדרת הקומיקס.
 שפת המקור:  עברית
 סוגה:  ספרות ילדים, פנטזיה
 מקום התרחשות:  לא ידוע
 תקופת התרחשות:  לא ידועה
 הוצאה
 הוצאה:  כנרת זמורה ביתן
 הוצאה בשפת המקור:  כנרת
 מקום הוצאה:  ישראל
 תאריך הוצאה:  2014
 עורך:  יעל גובר
 פרסים
 פרס דבורה עומר
 סדרה
 מספר ספרים:  9
 קישורים חיצוניים
 הספרייה הלאומית:  990037326500205171
כראמל היא סדרת ספרי ילדים מאת מאירה ברנע-גולדברג, שמאוירת על ידי קרן מאי מטקלף, נדב נחמני, ורמי טל. השם הוא ראשי תיבות של ספרה הראשון של ברנע-גולדברג, "כמה רחוק את מוכנה ללכת".
רקע

הספר הראשון בסדרה ראה אור בשנת 2014.
בשנת 2018 זכה הספר בפרס דבורה עומר בתחום היצירה הספרותית העברית לילדים ולנוער כספר מצטיין לנוער. מנימוקי השופטים: "דמותו של החתול כראמל האדיש, המעצבן, האנוכי והעצלן אך בו בזמן גם החכם והאוהב היא דמות חד-פעמית בספרות הילדים הישראלית ובעלת איכויות של גיבוריה הגדולים של ספרות הילדים העולמית".
נכון לאוגוסט 2022, הסדרה מכרה מעל ל-300,000 עותקים. בדצמבר 2023 יצא הספר השמיני בסדרה מתוך עשרה ספרים מתוכננים.
בינואר 2022 עלתה לכאן חינוכית סדרת הטלוויזיה "כראמל", המבוססת על סדרת הספרים המצליחה.
בחודש מאי 2022 ראה אור קומיקס כראמל – על חייו של כראמל כגור קטן. סדרת קומיקס חדשה שמתארת מציאות מקבילה בה כראמל הוא גור חתולים צעיר. במאי 2023 ראה אור ספר ילדים לפעוטות בשם "כראמל אתה לא יכול לעוף".
בחנוכה תשפ"ג יצאה הצגת ילדים בתיאטרון אורנה פורת על הספר הראשון של כראמל, בבימויה של שירילי דשא.
באוגוסט 2022 התקיים בדיזנגוף סנטר פסטיבל "כראמל בסנטר" שכלל סדנאות, מפגשים עם היוצרים ועוד. לאירוע הגיעו כ-50,000 מבקרים והוא זכה להצלחה רבה.
ב-5 בפברואר 2023 העונה השנייה של כראמל הסדרה עלתה לשידור.
ביוני 2023 רשת ספריות תל אביב יפו פרסמה את נתוני ההשאלות לשנת 2022. הספר כראמל נמצא במקום השני, והספר כראמל 2: הנקמה במקום השלישי.
בשנת 2023 יצאו לאור תיקים, יומנים, קלמרים ומדבקות של כראמל לשנת הלימודים הבאה על ידי חברת מודן.
ב-18 בפברואר 2024 העונה השלישית של הסדרה כראמל עלתה לשידור.
ב-2024 יצאו פריטי לבוש של כראמל על ידי המותג גולף&קידס.
ב-9 בפברואר 2025 העונה הרביעית של הסדרה כראמל עלתה לשידור.
דמויות > דמויות ראשיות

כראמל – הוא החתול של רובי ובהמשך לתקופה מסוימת גם של ויש. בעל יכולת דיבור, יודע כל שפה חוץ מיוונית, יכולת להפוך אבנים לזהב (אבל רק לזמן מוגבל), לקרוא מחשבות, להפוך לרואה ואינו נראה, להעלים אנשים אחרים ולבצע טלקינזיס ועוד.
רוברט "רובי" ג'רום – מקבל את כראמל מדודו ארתור ג'רום. אומץ על ידי מילה יחד עם אחיו. חבר של ג'יין.
גבריאל "גול" ג'רום – מקבל את מפעלי המכוניות. אומץ על ידי מילה יחד עם אחיו. טיפש. חבר של ברברה מהספר השני.
אליוט "אל־אל" ג'רום – מקבל את הטירה. אומץ על ידי מילה יחד עם אחיו. חבר של הלנה.
הלנה בלום – בתה היפה של גברת בלום, עוזרת לה במעשיה עד שמתחרטת. חברה של אל־אל.
ג'יין בלום – יתומה. ילדה פטפטנית שברחה מבית היתומים, אחיינית של גברת בלום ובת דודה של הלנה, חברה של רובי.
ויש סמית (ספרים 3-9) – בנו של אלכסנדר. גאון. יכול לדבר עם לטאות. אוכל רק פסטה עם מלח. דמותו של ויש מבוססת על בנה של הסופרת, אבישי ברנע, אשר נמצא על הרצף האוטיסטי כשהיה קטן.
דמויות > דמויות משנה

מילה סמית – האם המאמצת של אל־אל, גול, רובי וג'יין. אשתו של ספ (מהספר השני). אחותו התאומה של אלכסנדר ודודתו של ויש.
ספ גרהם – בעלה של מילה (מהספר השני). נתן לאל-אל, גול ורובי את טבעות הזהב. מצלם במצלמה שלו בתור תחביב.
אוליבר סמית-גרהם – הבן התינוק של מילה וספ. אוהב את גברת בלום.
צ'אנג – טבח הטירה. העוזר של מר בראון.
מר בראון – סוכן הטירה אחרי גברת בלום.
ברברה – נערה שמעריצה את גול, ונהפכת לחברה שלו (בספר השני). בספר השלישי טסה לאוסטרליה ובספר החמישי חוזרת.
אלכסנדר סמית – האח התאום של מילה. אביו של ויש שאיננו נוכח מספיק בחייו. בספר הרביעי נחטף.
רינגו – לטאה. יכולה להתכתב עם בני אדם. אלופה בלמצוא דברים. הייתה שייכת לארגון פושעים, חבורת הנמנמנים. יש לה חיבה למפתחות
פרופסור דה ויל – מדען מטורף. חטף את כראמל כדי שיהיה באוסף החיות האקזוטיות שלו. בעלה של גברת בלום.
מייקל סטמבל – אחיו התאום של ג'ורג'. תמים ואוהב לעשות קסמים. אומץ על ידי גברת בלום ופרופסור דה ויל. לא חכם במיוחד.
אוגוסט – הכלב של קורנליה/אודיל עד לספר 3, והחל מספר 4 שייך רשמית למשפחה. אוהב את כראמל.
פאולו – עובד בבית היתומים. מהדר את שפמו.
קלודין רספיגי – שופטת קשוחה. קבעה את גזר הדין של סיסיליה טולין וגברת בלום.
רב פקד סמואל לנגהורן טוויין – מפקד תחנת המשטרה. אוהב עוגות ואת הרשמקול שלו.
אלפרד – ילד יתום שנכנס לטירה של פרופסור דה ויל וכך הופך לעוזרו. מדמה לו כבן.
נייט – אדם המאוהב בגברת בלום מבית הספר היסודי כשאינו מבין שהיא מתעבת אותו.
ברליוז – חזיר היבלות הזעיר של משפחת דה ויל.
פיצקי –הנחש בעל שלושת הראשים של משפחת דה ויל.
גרייס – החברה הכי הטובה של ויש.
דיטה – מנהלת חוות נחשים, לעיתים קרובות אף מצילה נחשים ממוות.
רוברטה – בעלת מסעדת "אוכל של אמא".
דמויות > נבלים

אמילי דייוויס "סנדקית האופל" – מנהלת בית היתומים החדשה. אחותן החורגת של סיסיליה וסאז'ס.
סאז'ס טולין – אחותה הקטנה של סיסיליה ואמילי, נוהגת לכתוב על ידיה דברים שהיא נוטה לשכוח.
אריקה (ספר 6) – העוזרת האישית של "סנדקית האופל".
סיסיליה טולין – התכונה הבולטת בה היא רוע טהור. מנהלת בית היתומים לשעבר.
גברת לגרקויסט – המנהלת בבית הספר של גול.
קורנליה/אודיל – פושעת שחטפה את אוליבר. התחזתה לפסנתרנית סינית בשם קורנליה. מבוקשת ב-50 מדינות ברחבי העולם. נמלטה מהמדינה. בתו של ויגו יד הברזל.
דונובן – ראש חבורת הנמנמנים.
המחסל – חבר בחבורת הנמנמנים. התחזה לשוטר.
סבתא אגתה סטמבל – סבתא של סנשיין, ג'ורג' ומייקל. פושעת. אמם של פרופסור דה ויל ואמא סטמבל.
אמא סטמבל – אמם של סנשיין, ג'ורג' ומייקל. פושעת. אחותו של פרופסור דה ויל.
אבא סטמבל – אבא של סנשיין, ג'ורג' ומייקל. פושע.
סנשיין סטמבל – הארוסה של אלכסנדר בספר הרביעי. פושעת. ויש מתעב אותה.
ג'ורג' סטמבל – ילד בכיתה של ויש. האח התאום של מייקל. פושע צעיר. אומץ על ידי גברת בלום ופרופסור דה ויל.
אורסולה בין – המנהלת החדשה בבית הספר של ויש ע"ש יו לופטינג.
גברת אלפונסינה דה ויל-בלום – מנהלת משק הבית לשעבר של הטירה. אשתו של פרופסור דה ויל.
ויקטוריה בלום (ספרים 8-9) – אמה של גברת בלום.
פרולו בלום (ספרים 8-9) – אבא של גברת בלום. נוהג לצטט משפטים לא רלוונטיים שסבתו אמרה.
אלואיז – אישה שמתחבאת בבית אבות ביחד עם בעלה. אחותו של פרולו.
הוגו – איש שמתחבא בבית אבות ביחד עם אשתו. בעל שפם מלאכותי.
ויגו יד הברזל – פיראט חובב אומנות, אביה של קורנליה/אודיל.
חפצים

| יורש | ירושה |
| --- | --- |
אל-אל (אליוט) ג'רום: טירת ג'רום
גול (גבריאל) ג'רום: שני מפעלים לייצור מכוניות פאר
רובי (רוברט) ג'רום: כראמל חתול הפלא
| מי העביר את הטבעת | למי הועברה הטבעת | מה קיבלו |
| --- | --- | --- |
| אל-אל (אליוט) ג'רום (ספר 1 עד ספר 1) (ספר 7–8) | גברת אלפוסינה בלום | טירת ג'רום |
| גול (גבריאל) ג'רום (ספר 1 עד ספר 1) (ספר 7–8) | הלנה+ גברת אלפוסינה בלום | שני מפעלים לייצור מכוניות פאר |
| רובי (רוברט) ג'רום (ספר 3 עד סוף ספר 4) | ויש | כראמל חתול הפלא |
|  | פרטים |
| --- | --- |
דף ההוראות: דף שמסביר את כללי הטבעות ואת סגולותיו הידועות של כראמל.
מגילת ההוראות: מגילה שמסבירה על כל כללי הטבעות. מתגלה שאם הטבעת של רובי תינתן לאחר איום של בן אדם, כראמל עלול למות.
שעון ההפנוט: שעון שוויקטוריה גנבה לארתור ג'רום. יכול להפנט אנשים.
הספרים בסדרה

| ספר | ספר | שם הספר | הוצאה לאור |
| --- | --- | --- | --- |
|  | 1 | כראמל | אוגוסט 2014 |
|  | 2 | כראמל 2: הנקמה | מרץ 2017 |
|  | 3 | כראמל 3: נער החידות | מאי 2018 |
|  | 4 | כראמל 4: האוצר הצהוב | נובמבר 2019 |
|  | 5 | כראמל 5: היהלום האבוד | דצמבר 2020 |
|  | 6 | כראמל 6: תעלומה כפולה | נובמבר 2021 |
|  | 7 | כראמל 7: סכנה בביצה | דצמבר 2022 |
|  | 8 | כראמל 8: גברת בלום שולטת | דצמבר 2023 |
|  | 9 | כראמל 9: בעקבות אבני האודם | דצמבר 2024 |
הספר הראשון בסדרה יצא לאור באוגוסט 2014 וזכה להצלחה בשנת 2015. בעקבות הצלחתו יצא במרץ 2017 הספר השני: "כראמל – הנקמה" ובעקבותיו הספרים הבאים בסדרה. הספר השביעי בסדרה יצא בחנוכה 2022, חודשים ספורים לאחר יציאת העונה הראשונה של הסדרה. הספר השמיני בסדרה, "גברת בלום שולטת", יצא בחנוכה 2023. הספר התשיעי מתוכנן לצאת בחנוכה 2024, עשור לאחר יציאת הספר הראשון.
מאירה ברנע-גולדברג הודיעה בראיון כי הספר התשיעי יעסוק בשמועה שהופיעה מהספר הרביעי בסדרה: האם אימה של ג'יין עדיין חיה. היא הודיעה שהסדרה תסתיים בספר העשירי, הקומיקס יסתיים בספר החמישי בסדרה, והיא מתכננת לכתוב סדרת בת על חייו של ארתור ג'רום.[דרוש מקור]
קומיקס

בנוסף, יצאה סדרת קומיקס לקוראים צעירים, המאוירת על ידי נדב נחמני. עלילות הקומיקס מעבירות את עלילות הרפתקאותיו של כראמל שהיה גור צעיר, עם משפחה אחרת ממה שמוצג לנו בספרים (בספרים מוצג כי הוא בן 306, בקומיקס הוא גור צעיר).
| ספר | שם ספר | שנת הוצאה |
| --- | --- | --- |
| 1 | כראמל: ההתחלה | מאי 2022 |
| 2 | כראמל: חתול בצרה | מאי 2023 |
| 3 | כראמל: איך הגעתי למצב הזה? | יוני 2024 |
ביקורת

לאחר יציאת הספר הראשון לאור היללה דנה בן שלומי את הספר וכתבה שהוא מעורר "ניחוח של פעם", מלמד את כולם רוח שטות מהי, בד בבד עם "שיעורים חשובים על חברות אמת, אומץ, אמונה בעצמך ואהבת אמת" שירי צוק כתבה לאחר יציאת הספר החמישי בסדרה, שהספרים מפתיעים עם עלילה פתלתלה שגורמת לתחושה של אקשן ולהנאה של ילדים ומבוגרים. רוני אלדד שיבח את ההומור בסדרה ואת יכולתה ליצור חוויית קריאה מהנה וקולחת שמעודדת ילדים לקרוא. לדבריו, המבנה העלילתי הפשוט של עלילת כל אחד מהספרים הופך אותם, לעיתים, לצפויים ומוכרים מידי, אך ההומור, האבסורד והיעדר הדידקטיות הופכים את הסדרה לאהובה על ילדים.
לאחר צאת הספר השני בסדרה כתב דוד רפ בהארץ שבעלילות הספרים יש "מאפיינים אנגלוסקסיים מובהקים", אך החתול כראמל משמש כ"סוכן תרבות ישראלי", בעל לשון בוטה וחצופה וציניות ישראלית במקום אירוניה בריטית. לדעתו הספר מלא בציטוטים, לעיתים מגושמים, של ספרות בריטית כגון זו של רואלד דאל וג'רום ק. ג'רום, אך הדמות של כראמל מחזירה את הקוראים למציאות ישראלית. רפ ביקר את חוסר הדומיננטיות של כראמל בספר השני.
עופרה רודנר כתבה בהארץ, לאחר יציאת הספר השביעי בסדרה לאור, שכל ספרי הסדרה מתרחשים ב"לימבו ריק" ושהם דומים יותר למרצ'נדייז או מוצר תעשייתי מאשר לספרות. רודנר כתבה שבספרים "הכל מודבק מציטוטים שחוקים ונוסחאות משוכפלות בשיטת החפיף הישראלי". היא ביקרה את ה"יבוא" של עלילות בניחוח אנגליה הוויקטוריאנית, שהוא לדעתה קולוניאליסטי, חקייני ונטול אירוניה עצמית. הביקורת עוררה סערה ברשתות החברתיות ומתקפה על המבקרת מצד הסופרת, שעוררה בתורה תגובות מאנשי ספרות שגינו את ההתקפה על רודנר.
בראיון לרגל צאת הספר "כראמל: הנקמה" כתבה טל מרמלשטיין בישראל היום: "כשהיא מושפעת עמוקות מרואלד דאל, על דמויותיו המרושעות הנפלאות, ובאווירה דיקנסית אירופית של סיפורי אגדות, הצליחה ברנע־גולדברג לכתוב ספר שחרף העובדה שאינו נטוע בישראליות, מצליח להעביר תחושה של שובבות מקומית, עכשווית ומשעשעת."
עיבודים

בשנת 2022 יצאה בכאן חינוכית הסדרה "כראמל" המבוססת על הספר הראשון. ב-5 בפברואר 2023 עלתה העונה השנייה של הסדרה המבוססת על הספר השני. ב-18 בפברואר 2024 עלתה העונה השלישית של הסדרה, המבוססת על הספר השלישי. ב-9 בפברואר 2025 עלתה העונה הרביעית של הסדרה, אשר לא מבוססת על שום ספר.
בחנוכה תשפ"ג עלתה בתיאטרון אורנה פורת הצגת תיאטרון לילדים בגיל 6–12 המבוססת על הספר. את ההצגה ביימה שירילי דשא, בחנוכה תשפ"ד עלתה הצגת המשך.
הערות שוליים

↑  פרס דבורה עומר, או בשמו המלא פרס שרת התרבות והספורט בתחום היצירה הספרותית, באתר he.info-about.net (ארכיון)
↑  פרס שרת התרבות והספורט, פרס שרת התרבות והספורט בתחומי היצירה הספרותית לשנת תשע"ח-2018
↑  "מאירה שולטת": סופרת הילדים הנערצת שמילאה את דיזנגוף סנטר, נבדק ב-2022-08-29
↑  רעות עוזיאל, ‏5,000 איש הגיעו להשקה של הספר החדש בסדרת כראמל, באתר ‏מאקו‏, 20 בדצמבר 2022
↑  הכרזה על תאריך עליית הסדרה "כראמל" בעמוד הפייסבוק של כאן חינוכית
↑  כראמל, אתה לא יכול לעוף - מאירה ברנע-גולדברג, באתר www.e-vrit.co.il
↑  Yaron Ten Brink, כראמל סופרסטאר: החתול האהוב בארץ משתלט על דיזנגוף סנטר, באתר כראמל סופרסטאר: החתול האהוב בארץ משתלט על דיזנגוף סנטר | טיים אאוט, ‏2022-07-11
↑  Yaron Ten Brink, נתוני הקריאה בתל אביב נחשפים: הארי פוטר, כראמל מאחוריך, באתר נתוני הקריאה בתל אביב נחשפים: הארי פוטר, כראמל מאחוריך | טיים אאוט, ‏2023-06-05
↑  בעונה השנייה דמות ראשית
↑  דנה בן שלומי, ‏חתול תעלול: את כראמל כבר הכרתם?, באתר ‏מאקו‏, 23 בספטמבר 2014
↑  שירי צוק, ‏כראמל 5 שובר את כל החוקים שהכרנו על ספרי ילדים, באתר ‏מאקו‏, 26 בינואר 2021
↑    רוני אלדד, ‏החתול שגורם גם לשונאי הספרים לקרוא, בעיתון מקור ראשון, 9 בנובמבר 2020
↑   דוד רפ, "כראמל" הוא חתול לא פראייר, באתר הארץ, 20 ביוני 2017
↑   עופרה רודנר, "כראמל 7": האימפריה של חתול הקסמים המדבר משגשגת בשיטת החפיף הישראלי, באתר הארץ, 25 בינואר 2023;
ראו גם ביקורת דומה לאחר יציאת הספר השישי:  עופרה רודנר, "מחשבה ממתינה": אשכול נבו והמיינסטרים החיוור של ספרות הילדים, באתר הארץ, 13 באפריל 2022
↑  רותה קופפר, "אנחנו נותנים לילדים איכות בחינם. את זה באתם לסגור?", באתר כלכליסט, 13 בפברואר 2023
↑   נועה לימונה, "ספרי ילדים לא אמורים להיכתב עבור ילדים, אלא עבור בני אדם", באתר הארץ, 8 בפברואר 2023
↑  שי רודין, אז "רק ילדים יודעים מה ילדים אוהבים"?, באתר ישראל היום, 29 בינואר 2023
↑  טל מרמלשטיין, הכל בראש שלה, באתר israelhayom.co.il, ‏05.05.2017
בשר תותחים

ערך זה עוסק בביטוי. אם התכוונתם לסרט, ראו .
בְּשר תותחים, באנגלית: Cannon fodder, הוא כינוי מחאתי לחיילים (בעיקר זוטרים) הנשלחים למותם בהמוניהם, בקרב אבוד מראש או חסר תכלית; הביטוי קורא תיגר על שולחיהם, המקריבים אותם באש האויב. כמו במלחמת החפירות של WWI, שבה נשלחו חיילים בהמוניהם לחזית, כשברור היה שרבים ייהרגו בה. - הביטוי ממשיל אותם למספוא בהמות (Fodder), המיועד לכלי הנשק של האויב.
שימוש בביטוי

הצירוף משמש גם במשמעות מושאלת למחאה על כל ביטוי של זילות בחיי אדם (גם אזרחים), בפרטיותו ובזכויותיו, לשווא או לטובת רווח אישי וזר. לפעמים הוא משמש שם כוללני ומזלזל לחיל הרגלים (בשונה מחילות "איכותיים יותר" כביכול, כמו חיל האוויר, שאינם פוגשים את האויב בקרב פנים אל פנים) או לקרבן חסר ישע, המצוי בעמדת נחיתות ברורה ועלול לספוג בשל כך הפסד, השפלה ופגיעה מהחזק ממנו.
ביטוי דומה בתחום הקולנוע הוא "חולצה אדומה" המתייחס לדמויות שכל תפקידן הוא להיהרג על ידי הגיבור או על ידי הנבלים ביצירה. ואכן, דמויות כמו חיילי הסער של האימפריה במלחמת הכוכבים או נינג'ות רעות בסרטי אמנויות לחימה משמשות כבשר תותחים עבור דמויות הגיבורים.  הביטוי מוזכר בפזמון "חייל שוקולד" שנכתב ובוצע על ידי להקת החלונות הגבוהים באלבום הנושא את שמה מ-1967.
מקור הביטוי

המשלת חיילים ל"מזון שנצרך על ידי מלחמות" מתוארכת למאה ה-16, משום שהיא מצויה ביצירתו של ויליאם שייקספיר, הנרי הרביעי (בנוסח food for powder – מזון לאבק שרֵפה). התיעוד הראשון של הביטוי עצמו מצוי בצרפתית: פרנסואה-רנה דה שאטובריאן, מחה בפמפלט שהוציא בשנת 1814 על זילות חיי החיילים בצבא נפולאון, לקראת סוף שלטונו של הקיסר הצרפתי. לביטוי זה מקבילות בספרדית, (carne de cañón).בגרמנית (kanonenfutter). הביטוי קנה לו שביתה במלחמת העולם הראשונה.
ראו גם

מגן אנושי
רסס והתפלל
הערות שוליים

↑  "De Buonaparte et des Bourbons"
↑  How World War I gave us 'cooties', Jonathan Lighter, cnn.com, June 25, 2014. אוחזר ב-20 ביולי 2015.